Tilboðsfyrispurningur

**Innbúgv til Løgtingið**

Biðið verður um tilboð uppá skrivstovuinnbúgv til Løgtingið. Hjálagt er

* yvirlit yvir, hvat innbúgv talan er um
* prístalva at fylla út
* flatamynd av hølum, har innbúgvið skal nýtast

Krav er um, at innbúgvið verður latið skjótast gjørligt, men í seinasta lagi 2. novembur 2023.

Møgulig tilboð verða vektað við 50% fyri prís og 50% fyri góðsku og snið. Øll góðkend tilboð fáa ein karakter frá 0 til 10 eftir frymlinum

10 \* lægsta prís / einstaka tilboðið

Viðvíkjandi góðsku verður mett um snið, virkisføri, góðsku og garanti. Umráðandi er, at innbúgvið er lætt at viðlíkahalda og vaska. Borð og stólar skulu kunna stillast inn eftir tørvi. Talan skal vera um dygdarstólar. Longdin á einum møguligum garantii hevur týdning í metingini. Givin verður ein karakterur fyri góðsku frá 0 til 10, ið byggir á eina heildarmeting.

Tilboðið við hægsta karakteri, eftir at hesin er vektaður 50/50 fyri ávikavist prís og góðsku, vinnur útboðið. Vinnari og samlaði kostnaðurin verður kunngjørdur á keypsportalinum.

Til ber at seta spurningar til Løgtingið, Johnhard Klettheyggj, stjóra á johnhardk@logting.fo.

Spurningarnir skulu verða inni í seinasta lagi 23. aug. 2023. Møguligir spurningar og svar verða løgd út á keypsportalin.

Veitingardagur 2. novembur 2023

Sýn av hølum 21. august 2023, kl. 13

Spurnarfreist 23. august 2023, kl. 12

Innlatingarfreist 31. august 2023, kl. 12

Tilboð latið upp 31. august 2023

Vinnari kunngjørdur 4. septembur 2023

Mannagongd og krøv:

Talan er um ikki innrættað høli, og tí er einki annað innbúgv har at samanbera við. Nýggja innbúgvið skal vera egnað til skrivstovuvirksemið hjá Løgtinginum, og skal hava eina ávísa dygd.

Veitarin skal við teksti og myndum lýsa innbúgvið. Umráðandi er, at framløgutilfarið er stutt og greitt. Veitarin skal hava møguleika at vísa vøruna fram. Er vøran ikki á goymslu, skal veitarin vísa á kunda, har møguligt er at síggja líknandi vøru.

Sýn av hølunum fer fram á Tinghúsvegi 5. Av praktiskum orsøkum verða tit biðin um at boða frá, um tykkara fyritøka ætlar at luttaka. Frásøgn frá spyrjifundinum verður løgd út á keypsportalin skjótast gjørligt.

Tilboð íroknað fylgiskjøl skulu sendast umvegis teldupost til johnhardk@logting.fo.

Innlatin tilboð skulu standa við í 3 mðr. eftir, at tilboðsfreistin er farin. Møgulig fyrivarni í tilboðnum kunnu hava við sær, at útbjóðari kann vísa burtur innlatið tilboð.

Løgtingið tilskilar sær rætt til ikki at taka av nøkrum av innkomnu tilboðunum. Løgtingið skilar sær rætt til at havna einum tilboði (sum um talan var um undangóðkenning), um vøran á órímiligan hátt ikki livir upp til ynskini í útboðstilfarinum.

Løgtingið